PROGRAM RADA I RAZVITKA

DVORA TRAKOŠĆAN

ZA 2026. GODINU



Uvod

Nakon dvije godine implementacije nove programske politike muzeja, ojačanih ljudskih resursa i izrade novog Strateškog plana Dvora Trakošćan, muzej u programu za 2026. godinu planira ambiciozniji iskorak prema realizaciji zacrtanih dugoročnih ciljeva. Program rada i razvitka uključuje prijedloge stručnih djelatnika muzeja, razrađen je prema općim i posebnim ciljevima te na analizi potreba i očekivanja korisnika i posjetitelja. Pravni okvir za izradu programa je Statut Muzeja Dvor Trakošćan, novi Strateški plan kao i važeća legislativa za muzejsku djelatnost. Prijedlog programa prati upute Ministarstva kulture i medija vezane uz izradu godišnjeg programa rada. Za izradu prijedloga proračuna, temeljem zakonskih propisa koji reguliraju muzejsku djelatnost te ostalim relevantnim propisima, proračun za programe planiran je realno s očekivanim povećanjem vlastitog prihoda, prihoda koji će se ostvariti iz EU projekata i proračunskih sredstava Ministarstva kulture i medija.

Temeljem novog Strateškog plana Dvora Trakošćan za razdoblje 2025. – 2030., muzej ulazi u fazu konkretizacije i širenja aktivnosti u skladu sa strateškim ciljevima ustanove, a u suglasju s prioritetima definiranima Akcijskim planom Ministarstva kulture i medija.

U fokusu su aktivnosti koje:

* unaprjeđuju održivo upravljanje kulturnom baštinom i okolišem
* povećavaju dostupnost sadržaja svim korisničkim skupinama
* osnažuju institucionalne kapacitete kroz ulaganje u kadrove i infrastrukturu
* podupiru međunarodnu vidljivost i umreženost ustanove.

Program se oslanja na sve četiri strateške osi:

1. Održivo upravljanje baštinom i zelene inicijative

2. Povećanje dostupnosti i digitalna transformacija

3. Inkluzivnost i društvena relevantnost muzejske djelatnosti

4. Unutarnji razvoj i jačanje organizacijske kulture.

Usklađenost s Akcijskim planom Ministarstva kulture i medija (2025. – 2027.)

Djelatnosti planirane za 2026. godinu izravno doprinose ostvarenju posebnih ciljeva Akcijskog plana, osobito u okviru:

* Mjere 2.2. – Podrška valorizaciji, interpretaciji i održivom upravljanju kulturnom baštinom
* Mjere 3.1. – Unaprjeđenje obrade, zaštite, dostupnosti i interpretacije građe u muzejima
* Mjere 3.2. – Razvoj infrastrukturnih i stručnih kapaciteta muzeja
* Mjere 5.3. – Poticanje mobilnosti, transfera znanja i međunarodne suradnje.

Naglasak se stavlja na projekte koji integriraju interdisciplinarni i digitalni pristup, koriste inovativne interpretacijske modele i omogućuju uključivanje šire zajednice. Time se Trakošćan pozicionira kao primjer suvremenog muzeja baštine, u skladu s europskim politikama održivog razvoja i kulturne participacije.

Razvojni prioriteti za 2026. godinu

U nadolazećem razdoblju prioriteti muzeja uključuju:

* Zatvaranje postupaka za dovršetak konzervatorske dokumentacije i pripremu za obnovu ugroženih dijelova kompleksa
* Uređenje muzejske infrastrukture (čuvaonice, galerije, arhiva i vanjske recepcije)
* Nastavak obnove pomoćnih objekata
* Jačanje muzejske dokumentacije i programa zaštite građe
* Razvoj digitalnih i interaktivnih sadržaja te povećanje pristupačnosti
* Međunarodna suradnja i stručna mobilnost (uključujući gostovanja, razmjenu izložbi, suorganzaciju i sudjelovanja na stručnim skupovima)
* Ulaganja u edukaciju zaposlenika i povećanje kapaciteta za provedbu EU projekata
* Aktivnosti usmjerene na interpretaciju i promociju prirodnog okoliša u funkciji kulturne ponude (integracija jezera i perivoja u narativ).

Planira se manje povećanje broja zaposlenika na održavanju i zaštiti, a poseban fokus će u 2026. biti na zaštiti i preventivnim postupanjima s muzejskom građom i dokumentacijom. Programi za publiku oblikuju se s ciljem ispunjavanja društvene i obrazovne uloge muzeja. Nastavlja se rad na poboljšanju interpretacije sadržaja stalnog postava, a odabrane teme za izložbe u funkciji su istraživanja cjelina za koncept buduće muzejske ekspozicije. U 2026. naglasak je na međumuzejskoj i međunarodnoj suradnji kako bi se kapitalizirali dosadašnji izložbeni projekti i stručni rad zaposlenika, čime muzej podupire strategije Ministarstva kulture i medija koje zagovara razmjenu muzejskih izložbi i programa kako bi se ojačala komponenta dodatne vrijednosti za uloženi novac u projekte. Razmjena i sudjelovanje na stručnim skupovima doprinosi pojačanoj vidljivosti muzeja, jača prisutnost u medijima i ispunjava kriterije za status muzeja od posebnog interesa za Republiku Hrvatsku.

U 2026. očekuje se definiranje namjene Vrtlarske kućice vezano uz odluku nadležnih je li Trakošćan prihvatljiva lokacija za buduće sjedište novooformljenog parka prirode. Okoliš s dvorcem čini neraskidivu baštinsku i ambijentalnu cjelinu pa će se pojedini programi usmjeriti i na vanjski pejzaž, održavanje, sigurnost, kontrolu ulaska i animiranje posjetitelja u ambijentalnoj cjelini, posebno u dogovoru s Javnom ustanovom za zaštitu prirode Varaždinske županije i ostalim nadležnim dionicima.

Investicije će se usmjeriti na poboljšanje drvene infrastrukture i staza za posjetitelje, a posebno na primjereno uređenje šetnice uokolo jezera, te sigurnost uz kontrolu pristupa. Za projekte koji rješavaju problem dostupnosti očekuju se dozvole javnopravnih tijela tijekom 2025. da bi se potom izradili izvedbeni projekti i pripremile prijave na natječaje iz EU fondova kojima bi se oni financirali.

Sažetak djelokruga

Dvor Trakošćan obavlja djelatnost sukladno Zakonu o muzejima i pratećim pravilnicima koji reguliraju njegov status kao nacionalnog muzeja jedinstvenog značaja. Dvor je jedan od rijetkih primjera očuvane kulturne i prirodne baštine u ogromnom kompleksu koji se proteže na više od 87 hektara zajedno s park šumom. Atraktivnost spomenika je nedvojbena za što je destinacija primila brojna priznanja. U 2023. Dvor Trakošćan je osvojio *Google pin* nagradu dok je u 2024. primio priznanje Općine Bednja i Varaždinske županije zbog velikog doprinosa razvoju turizma, a dvorac Trakošćan uvršetn je i u 50 najboljih Instragam destinacija u 2024. godini. Krajem 2024. Dvor je primio i nagradu HNK ICOM-a za međunarodnu kulturnu suradnju.

Dvor Trakošćan je muzejska ustanova registrirana za obavljanje muzejske djelatnosti i na to će se i dalje usmjeriti poslovanje u 2026. godini. Uz redovnu muzejsku djelatnost na prikupljanju, zaštiti i diseminaciji znanja, u prvom redu putem prezentacije stalnog postava, povremenih izložbi, edukativnih programa, stručnjaci muzeja bavit će se terenskim i istraživačkim radom te koncipiranjem novih sadržaja i događanja za razvoj publike. Time se ispunjava obrazovna uloga muzeja. Poseban prioritet u stručnom radu bit će unapređenje vođenja muzejske dokumentacije te zadaća na zaštiti muzejskog fundusa, arhivskog gradiva kao i pismohrane. Zaštita muzejske građe je jedan od prioriteta pa su programi konzervacije i restauracije plnairani u većem obimu.

Važan aspekt stručnog rada je međumuzejska i međunarodna suradnja te organizacija stručnih skupova, kao i usavršavanje muzejskih djelatnika s ciljem stjecanja potrebnih stručnih zvanja. Posebno se podržava rad u profesionalnim strukovnim organizacijama koji je gradivno tkivo za cjeloživotno učenje zaposlenika.

Program rada su oblikovali stručni djelatnici Dvora Trakošćan u suradnji s vanjskim stručnjacima iz partnerskih institucija u dijelovima koji uključuju međuinstitucionalnu suradnju što dodatno unosi ekpertize iz područja koja zaposlenici Dvora Trakkošćan ne pokrivaju.

Planirani programi se oslanjaju se na slijedeće dokumente:

• Zakon o muzejima i prateći pravilnici

• Program rada i razvitka Muzeja Dvor Trakošćan 2023. – 2027.

• Nacionalni plan razvoja kulture i medija za razdoblje od 2023. do 2027.

• Strateški plan Dvora Trakošćan 2025. – 2030.

* Akcijski plan Ministarstva kulture i medija.

Održavanje i investicije

Poslovanje baštinskih ustanova kao što je Trakošćan je i dalje otežano zbog velikih površina za održavanje, kompleksnih procedura koje provedbu investicija i većih zahvata na redovnom održavanju čine dužim pa se poneki zahvati protežu na više godina implementacije što ih dodatno poskupljuje. Rješenja energetske učinkovitosti, zelena rješenja te rješenja za osiguranje dostupnosti teško se provode zbog konzervatorskih zahtjeva. Očekuje se dovršetak cjelovite konzervatorske studije koju u 2025. izrađuje Hrvatski restauratorski zavod što će omogućiti njihovu bolju implementaciju prema propisima.

Stavljanjem u prihodovnu funkciju cijelog kompleksa Dvor Trakošćan nastoji povećati vlastiti prihod kako bi ga uložio u održavanja kompleksa. Potrebna su stalna ulaganja koja ne osiguravaju financijske povrate i ne nude nikakve uštede no strogi uvjeti zaštite ne nude ekonomski povoljna rješenja. Povećanjem posjeta nakon povrata jezera zagovaramo naplatu ulaza u park i zbog rješavanja zbrinjavanja otpada, sigurnosti i. Za lokalnu zajednicu muzej je dodatno diversificiran program *Prijatelj muzeja* kojim se potiče stalna suradnja s lokalnim stanovništvom koje za uzvrat ima besplatan ulaz u okruženje muzeja uz predočenje kartice *Prijatelj muzeja*. Potrebno je dodatno investirati u kontrolu pristupa, nadzor prostora i sigurnost. Planira se uređenje parkirališnog prostora odmah po rješavanju imovinsko-pravnih pitanja.

Posjet lokaciji se temelji isključivo na dugogodišnjim uhodanim oblicima dolazaka, a najbrojniji korisnici muzeja su obrazovne ustanove, u prvom redu školske ekskurzije koje organizirano posjećuju Trakošćan. Primjetan je interes agencija koje promiču hrvatske destinacije pri čemu posebno ističemo Tauck koji dovodi američke posjetitelje u dvorac. Dodatnom ponudom edukativnih i interaktivnih programa želi se boravak posjetitelja učiniti zanimljivijim i sadržajnijim. U suradnji s UHPA-om planira se nastavak promocije Trakošćana u suradnji s turističkim sektorom.

Monitoring provedbe programa

Procjene uspješnosti programa rade se temeljem odobrenih programa Ministarstva kulture i medija, vlastitog prihoda i prikupljenih donacija te temeljem provedenih evaluacija prijava Muzeja na EU projekte. Također se prati javna podrška putem medijskih objava, prisutnosti na društvenim mrežama te kroz interes publike. Pokazatelji uspješnosti prate se kroz postojeće indikatore o kojima muzeji izvještavaju u svom godišnjem izvješću o radu.

Procjena uključuje mjerljive čimbenike poput:

1. Prihvatljivost za autoritete i donositelje odluka

2. Prihvatljivost za publiku

3. Učinak na korisnike

4. Relevantnost

5. Sukladnost s vizijom, misijom i ključnim vrijednostima Dvora Trakošćan

6. Koordinacija i integracija s drugim strategijama, programima i aktivnostima

7. Tehnička izvodljivost

8. Učinak na proračun, troškove i financiranje

9. Dostupnost sredstava

10. Dugoročni učinci

11. Kratkoročni učinci

12. Fleksibilnost i prilagodljivost

13. Vremenski okvir

14. Potrebe vezane uz ljudske resurse, prostor, opremu, nove tehnologije i sl.

Osim prijave programa na poziv osnivača dio ciljeva se planira ostvariti sredstvima iz fondova EU. Muzej će surađivati s različitim dionicima i nastojati programe realizirati u skladu s potrebama ciljnih korisnika i široke publike. Osim navedenih primarnih dionika veliku ulogu u radu Muzeja imaju profesionalni vanjski suradnici koji rade sa stručnjacima muzeja, kao i partnerske institucije. Muzeji danas otežano ostvaruju donacije i sponzorstva, a za veće kampanje Dvor nema potrebne ljudske resurse. Primjećena je stalna naplata obavijesti o programima kulturnim ustanovama poput muzeja od strane medija kao i dosta slaba zastupljenost muzeja na javnim televizijama i radio postajama u obliku najava, naplata oglašavanja donatora i sponzora što onda umanjuje učinak bilo kojeg prihoda te vrste.

Zaposlenici su važni dionici koji stalnim usavršavanjem mogu postići velike pomake u rezultatima. Nužna je dodatna edukacija i stjecanje novih znanja i kompetencija pa se planira sudjelovanje na stručnim konferencijama i tečajevima. Za oblikovanje javnog mišljenja i stvaranja pozitivne slike Muzeja važni su dionici koji često komuniciraju s javnošću ili su prisutni u medijima:

• sektor kulture

• turistički sektor

• zaposlenici u medijima

• strukovne organizacije

• strukovne udruge

• popularne osobe

• PR agencije.

REDOVNA PROGRAMSKA DJELATNOST

Redovito se planiraju poslovi vezani uz muzejske zbirke i muzejsku dokumentaciju. Planirani su poslovi sabiranja muzejske građe, rad na istraživanju i obradi građe te nastavak upisa u primarnu i sekundarnu muzejsku dokumentaciju. Planiraju se poslovi na zaštiti fundusa, fotografiranju i digitalizaciji građe. Planira se unijeti poboljšanja u vođenje sekundarne dokumentacije ustrojem novih fondova, a rezultati upisa redovito će se pratiti brojčanim zapisima vrsnoće i kvantitete prema zaključcima Stručnog vijeća muzeja koje će razraditi dvogodišnji terminski plan.

Planiraju se predavanja stručnog osoblja na nacionlanim i međunarodnim muzejskim skupovima i konferencijama te organizacija susreta muzealaca u okviru međumuzejske suradnje. Planira se nastavak suradnje sa stručnim muzejskim organizacijama – ICOM, NEMO, ICOMOS, Europa Nostra i Interpret Europe. Voditelji zbirki i dokumentacije održavati će zajedničke sastanke i konzultacije prilikom implementacije stručnih programa. Planira se postaviti sadržaj na engleskom jeziku na mrežnim stranicama Dvora Trakošćan.

Od redovnih poslova ističemo:

1. Skupljanje građe

 Muzej je pretežito vezan uz prikupljanje građe vezane uz obitelj Drašković te će

 se u tom smjeru nastaviti aktivnosti.

1.1. Otkup

 Otkup će se obavljati u muzeju ili na terenu, odabirom predmeta relevantnih za

 popunu pojedinih zbirki. Izazov u ponudi otkupa je relevantnost za zbirke kao i

 pitanje provenijencije građe.

1.2. Terensko istraživanje

 Pratit će se građevinski radovi koji će biti izvođeni oko i u samom dvorcu, na

 uređenju prostora i okoliša muzeja (fotografiranje, bilješke, skice).

1.3. Darovanje

 Muzej će primiti predmete kao dar ako netko od građana želi darovati predmete

 muzeju te ukoliko će se ti predmeti podudarati sa sakupljačkom politikom.

1.4. Posudba, zamjena i ustupanje

 Posuđuje se građa za izložbe renomiranim muzejima s kojima se takva praksa

 pokazala uspješnom i pridonijela afirmaciji muzeja.

2. Zaštita

2.1. Preventivna zaštita

 Redovito će se čistiti građa iz stalnog postava.

 Nadzirat će se izvođači radova i posjetitelji u Muzeju radi sprečavanja oštećenja

 muzejske građe ili same građevine. Posebna pozonrost će se posvetiti preseljenju

 građe.

 Vršit će se fumigacija drvenih predmeta iz fundusa te preventivna zaštita

 muzejskih eksponata.

 Nabaviti će se sjenila za prozore i zaštitne UV folije.

2.2. Konzervacija

2.2.1. Preventivna konzervacija

 Osiguranje dugoročne stabilnosti, sigurnosti i cjelovitosti predmeta izloženih i

 pohranjenih u muzeju.

 Provođenje poslova arheološkog nadzora tijekom izvođenja radova u okrugu

 muzeja.

 Smještaj predmeta u spremište pomoćne zgrade.

 Uređenje privremenog depoa u dvorcu.

2.3. Restauracija

 Izvođenje konzervatorsko-restauratorskih zahvata na povijesnim okvirima slika

 i izrada nedostajećih stilskih okvira.

 Izrada i postavljanje reprodukcija povijesnih tapeta u glazbenom salonu i

 blagovaonici te snacija i bojanje zidova.

 Izvođenje konzervatorskih i restauratorskih radova na kamenim arhitektonskim i

 dekorativnim elementima dvorca.

2.4. Ostalo

 Planiraju se manji zahvati koje može izvesti vlastita radionica: sitni popravci,

 uništavanje štetočina u prostorijama i na građi itd.

 Veći je zahvat planirana fumigacija plinom.

 Napraviti će se evidencija muzejske građe iz čuvaonice koja može biti uključena

 u budući novi postav.

3. Dokumentacija

 Stalna inventarizacija i kataloška obrada novo pridošle muzejske građe. Sređivat

 će se primarna i sekundarna dokumentacija sukladno Pravilniku o sadržaju i

 načinu vođenja dokumentacije o muzejskoj građi i muzejskoj djelatnosti te načinu

 ostvarivanja uvida u muzejsku građu i dokumentaciju.

 Skeniranje i fotografiranje muzejske građe i dokumentacije.

 Uvođenje novih dokumentacijskih fondova.

 Vođenje hemeroteke po ugovaranju praćenja medija s tvrtkom Press-clipping.

 Planira se dodatna edukacija stručnjaka muzeja na temu vođenja

 dokumentacije.

4. Knjižnica

 U planu je daljnja razmjena publikacija s muzejima i institucijama u državi, te

 nabava nove stručne literature.

 Knjižnica je internog karaktera, ali je dostupna za posudbu i vanjskim korisnicima

 za potrebe izrađivanja školskih ili studentskih radova i za potrebe različitih

 istraživanja za stručne radove odnosno publikacije.

 Stručna literatura nabavljati će se darovanjem i kupnjom.

Planira se zapošljavanje knjižnjičara koje bi omogućilo unos knjiga u

 odgovarajući program za knjižnice.

6. Stručni rad

6.1. Suradnja na obradi građe predviđene za izlaganje u stalnom postavu

 Manje izmjene u stalnom postavu: slike iz stalnog postava koje su na restauraciji

 ili posudbi privremeno će se zamijeniti drugima i po završetku restauracije i

 posudbe ponovno vratiti u postav.

 Manje izmjene su moguće i zbog povremenih izložbi koje će dodatano

 kontekstualizirati pojedine teme iz postava.

 Dio osjetljive građe se izlaže povremeno.

 Planira se urediti tamnica za razgled posjetitelja.

 Očekuje se odobrenje prijavljenog EU projekta kojim bi se unaprijedio postav

 dvorske kuhinje.

6.4. Vršit će se potrebne stručne ekspertize te identifikacija i determinacija građe

 prema zahtjevu korisnika u muzeju ili na terenu.

6.5. Posudbe

 Davat će se građa na uvid te će se po mogućnosti posuđivati srodnim

 ustanovama.

6.6. Sudjelovanje na stručnim konferencijama predavanjima i seminarima

 Planira se izlaganje stručnjaka muzeja na tuzemnim i međunarodnim stručnim

 konferencijama i objava tekstova u stručnim publikacijama tih konferencija.

6.7. Publicistička djelatnost

 Pisanjem članaka i vijesti za internetske stranice muzeja i društvene mreže bit će

 popraćen i predstavljen rad u muzeju.

 Aktivnosti muzeja se redovito objavljuju u MDC Newsletteru.

 Planiraju se objave u inozemnim i tuzemnim stručnim publikacijama.

6.8. Stručno usavršavanje

 Kustosi i drugi djelatnici će prema mogućnostima sudjelovati na stručnim

 konferencijama i znanstvenim seminarima, prezentacijama, skupovima ili

 usavršavanjima.

 Također se planira stručno specijalizirano usavršavanje vezano uz poboljšanje

 rada s posjetiteljima, upravljanje institucijom te primjenom propisa.

 Planira se jedno stručno putovanje cijelog kolektiva s ciljem edukacije i

 poboljšanje znanja svih djelatnika muzeja.

 Planira se stručno putovanje vezano uz stvaranje nužnih partnerstva muzeja kako

 bi mogli sudjelovati na programima prekogranične i međunarodne suradnje.

6.11. Djelovanje u strukovnim društvima

 Dvor Trakošćan sudjelovati će u prvom redu u programima muzejske

 profesionalne organizacije ICOM.

 Poticat će se suradnja s ICCROM-om i ICOMOS-om obzirom na jedinstven

 spomenički status trakošćanskog kompleksa.

 Muzej će pratiti aktivnosti mreže NEMO i Interpret Europe, Museum Next te

 Europe Nostre.

6.12. Vršit će se pisanje tekstova, priprema fotografija, održavanje i ažuriranje web

 stranica, društvenih mreža, mobilnih aplikacija i digitalizacija građe.

 Provesti će se GAP analiza kako bi se utvrdilo stanje sigurnosne infrastrukture

 muzeja.

6.13. Ostalo

 Pratit će se nove spoznaje u struci, nabavljati i čitati stručna literatura,

 posjećivati će se sajmovi i izložbe.

 Planira se sudjelovanje u aktivnostima turističkih zajednica vezano uz promociju

 Dvora Trakošćan.

 Planira se nastup na INTERLIBER-u i kulturno-turističkim sajmovima.

 Tijekom godine muzej će surađivati s brojnim udrugama.

9. Izložbena djelatnost

 Sukladno financijskim mogućnostima planira se organizacija povremenih izložbi.

 Predviđaju se sljedeće nove izložbe: “Pet stilskih soba” i “Zalogaji prošlih

 stoljeća”.

 Planiraju se gostovanja izložbe „Tko tu koga ženi?“, “Trakošćan: od burga do

 muzeja”, „Juraj Drašković“, „100 godina hrvatskog lovstva” u zemlji i inozemstvu.

 Prema modelu godišenje suradnje s umjetnicima, Dvor Trakošćan će dio

 izložbenog prostra ustupiti za izložbe recentnih umjetnika.

10. Izdavačka djelatnost

 Planira se izdavanje kataloga Zbirke slika i grafika autorice Marine Bregovac Pisk

 te ostalih tiskovina vezanih uz izložbe.

11. Edukativna djelatnost

11.1. Vodstva

 Planiraju se različita tematska i stručna vođenja stalnim postavom.

11.2. Radionice i igraonice

 U suradnji s različitim ciljnim skupinama korisnika priređivat će se radionice i

 predavanja.

11.5. Ostalo

 Sudjelovanje u manifestacijama „Noć muzeja“, “Noć tvrđava”, „Dani europske

 baštine”, Vožnja jezerom u zmajevim čamcima (u suradnji s Konfucijevim

 institutom Sveučilišta u Zagrebu) i „Magićna noć”.

 Planira se nastavak razvoja pristupačnosti u postavu.

12. Odnosi s javnošću

12.1. Davat će se informacije i intervjui novinskim kućama.

12.2. Sudjelovat će se u televizijskim i radijskim emisijama te na portalima.

12.4. Sudjelovat će se u suorganizaciji promocija i prezentacija u samom dvorcu i

 okolini.

12.5. Koncerti i predstave

 Sudjelovat će se u organizaciji koncerta u sklopu 55. Varaždinskih baroknih

 večeri.

 Sudjelovat će se u programu „Romantična pozornica Trakošćana”.

 Organizirati će se drugi koncerti, predstave i predavanja u sklopu događanja.

 Planira se suradnja s Akademijom dramskih umjetnosti i gostovanja kazališnih

 predstava.

12.7. Ostalo

 Davat će se stručne upute i ostali podaci korisnicima Muzeja, te će se surađivati

 s brojnim turističkim agencijama.

 Na recepciji Muzeja vršit će se prodaja vodiča, razglednica, postera i drugih

 suvenira.

13. Marketinška djelatnost

 Izrada web shopa za online kupovinu ulaznica te publikacija, sustava za online

 rezervaciju *escape room* – a.

 Provedba druge faze strateškog marketinga s ciljem širenja dosega i

 pridobivanja nove publike putem digitalnog oglašavanja.

 Potpuni prijevod mrežne stranice na engleski jezik.

 Osmišljavanje i organiziranje manifestacija Muzeja.

 Suradnja sa turističkom zajednicom i agencijama na promidžbi.

 Nastavak suradnje s UHPA-om.

 Osmišljavanje aktivnosti uz zanimljive dane i obljetnice.

 Sudjelovanje na turističkim sajmovima zbog prezentacije i promocije Dvora

 Trakošćan široj publici.

 Izrada promotivnih kampanja i suradnja s medijima.

14. Ukupan broj posjetitelja

 U 2025. primjećeno je povećanje broja posjetitelja nakon stavljanja jezera u

 funkciju, a očekuje se i manji rast u 2026. iako su u okruženju trendovi posjeta u

 padu.

15. Ostale aktivnosti

15.1. Zaštita, održavanje i oprema Muzeja

 Osim samog dvorca, u sastavu naše Ustanove su i drugi objekti: kapelica Sv.

 Križa, katna zgrada uprave, prizemna gospodarska zgrada, vrtlarska kućica, info

 točka na jezeru te pomoćni servisno-skladišni blok i garaža.

 Tako se i dalje planira:

 Pribavljanje dodatnih sredstava za uređenje Vrtlarske i Ribarske kućice.

 Opremanje muzejske radionice.

 Sanacija kamenih opoločenja i dotrajalih drvenih dijelova (most i ograde).

Nabava opreme za održavanje park šume.

 Fizička zaštita kulturnog dobra od strane zaštitarske tvrtke.

 Čuvanje zgrada u krugu Ustanove, muzejske građe, uređaja i instalacija te

 dodatno uvođenje video nadzora i protuprovale.

 Poboljšanje protupožarne zaštite te sigurnosti posjetitelja muzeja.

 Očekuje se napraviti plan poboljšanja i osuvremenjavanja opreme.

 Svi redovni i prateći administrativno-financijski i drugi poslovi za potrebe

 djelovanja ustanove.

15.2. Zaštita i održavanje park-šume i jezera

 Pored muzejske djelatnosti Dvor Trakošćan se brine za održavanje oko 80 ha

 park-šume i jezera.

 Tu su predviđene slijedeće aktivnosti:

 Stalni šumarski nadzor.

 Sanitarna sječa i uklanjanje bolesnih stabala, uspostavljanje šumskog reda, te

 dopremanje drvene mase izvlačenjem, splavarenjem ili prijevozom do prilaznog

 puta.

 Komisijsko preuzimanje drvene mase u suradnji sa stručnim suradnikom.

 Izvlačenje stabala iz jezera.

 Uzgoj i njega park šume, održavanje biljnog pokrova, čišćenje samoniklog raslinja

 itd.

 Šljunčanje i čišćenje prilaznih staza dvorcu te staza u parku i održavanje šumskih

 putova i mostića, čišćenje snijega u zimskim mjesecima itd.

 Uređivanje površina za cvijeće i njihovo održavanje, te popravak i održavanje

 stuba, ograda, košarica za smeće i klupa u parku.

 Košenje cijelog parka te odvoz trave, smeća i lišća.

POSEBNI STRUČNI PROGRAMI DVORA TRAKOŠĆAN ZA 2026. GODINU

PROGRAMI MUZEJSKO-GALERIJSKE DJELATNOSTI

IZLOŽBE

NAZIV PROGRAMA: IZLOŽBA „PET STILSKIH SOBA“

Vrijeme: siječanj 2026. – prosinac 2026.

Mjesto: Trakošćan

Kutosi izložbe: Ivan Mravlinčić i Kristina Majcen

Preventivni i konzervatorski zahvati: Valentina Meštrić i Ivica Kušinec

Ukupan trošak: 37.890,00 €

Opis programa:

Izložba „Pet stilskih soba“ donosi priču o izloženoj muzejskoj građi drugog kata dvorca, onoj koja datira iz razdoblja prije obnove dvorca izvedene u drugoj polovici 19. st. Izložba će približiti posjetiteljima pet soba (barok, rokoko, klasicizam, bidermajer i neorenesansu) kako bi dobili ne samo općenita saznanja i obilježja o stilskim razdobljima već doživjeli svakodnevnicu plemstva prošlih vremena. Posjetitelji će saznati kada u dvorce dolaze stolice, kako se čuvala odjeća i ostale osobne stvari te kako su bile opremljene blagovaonice, spavaće i gostinske sobe. Biti će prezentirani i primjeri interijera drugih dvoraca. Uz postojeću građu izloženi će biti predmeti iz muzejske čuvaonice te oni posuđeni iz drugih muzeja. Osim originalnih ambijenata u sklopu izložbe korištena bi bila dva galerijska prostora i predvorje na istom katu, a u manjem prostoru predviđena je rekonstrukcija sobe kao novog ambijentalnog postava.

NAZIV PROGRAMA: IZLOŽBA „ ZALOGAJI PROŠLIH STOLJEĆA“

Vrijeme: siječanj 2026. – rujan 2026.

Mjesto: Trakošćan

Kustos izložbe: Vinko Kovač

Preventivni i konzervatorski zahvati: Valentina Meštrić i Ivica Kušinec

Ukupan trošak: 42.800,00 €

Opis programa:

Izložba „Zalogaji prošlih stoljeća“ donosi prikaz prehrambenih navika, kulinarskih običaja i gastronomskog nasljeđa Dvora Trakošćan. Stoga će poseban naglasak biti na posuđu, tradiciji blagovanja i receptima iz kuharice iz fundusa Dvora Trakošćan koju je 1867. godine sastavio Jules Gouffé, a koja sadrži preko 2500 recepata, što plemićke, što građanske provenijencije. Ovim će programom svi tekstovi biti prevedeni s arhaičnog njemačkog na suvremeni njemački, hrvatski i engleski jezik. Uz kuharicu kao glavni eksponat, prezentiralo bi se i posuđe za blagovanje koje se koristilo kroz 19. i početak 20. stoljeća iz fundusa Dvora Trakošćan, nudeći tako sveobuhvatan i dragocjen uvid u plemićku svakodnevnicu kroz prizmu gastronomije. Izložba bi se održala u sklopu stalnog postava, u prostorima nekadašnje dvorske kuhinje, uz popratne interpretacijske tekstove i prikaze originalnih kuhinjskih elemenata. Dio sredstava očekuje se iz prijavljenog EU projekta.

NAZIV PROGRAMA: MEĐUMUZEJSKA I MEĐUNARODNA GOSTOVANJA IZLOŽBI DVORA

 TRAKOŠĆAN

Vrijeme: siječanj 2026. – prosinac 2026.

Mjesto: Šibenik, Pula, Györ, Buenos Aires, Indija

Kustosi izložbi: Vinko Kovač, Ivan Mravlinčić, Andreja Srednoselec

Preventivni i konzervatorski zahvati: Valentina Meštrić i Ivica Kušinec

Ukupan trošak: 52.375,00 €

Opis programa:

Muzej Dvor Trakošćan je u proteklim godinama organizirao nekoliko tematskih izložbi: „Tko tu koga ženi?“, „Trakošćan: od burga do muzeja“, „Juraj II. Drašković – 500 godina“ i „100 godina hrvatskog lovstva“ za čija gostovanja postoji interes stoga će one u 2026. godini gostovati na više lokacija u zemlji i inozemstvu što dodatno opravdava uložena sredstva u programe koji na taj način postaju višegodišnji i promiču kulturnu baštinu.

1. Izložba „Juraj II. Drašković“

Iako se rodio u plemićkoj obitelji, u ranoj fazi njegova života obitelj Drašković nije uživala značajan politički utjecaj. Dapače, u Jurjevom djetinjstvu Draškovići su bili primorani napustiti Liku te emigrirati sjevernije zbog nadiruće osmanske opasnosti. Ako se tome pridoda smrt glave obitelji, Bartola, moglo bi se interpretirati da je Jurjev uspon bio teži, što njegov konačan uspjeh čini još većim. Naime, potporom ujaka Jurja Utješenovića, Juraj Drašković stječe prvoklasnu naobrazbu, no kasnije u životu napreduje (biskup, nadbiskup, ban, kardinal) zahvaljujući svojem intelektu, oratorskim i vojnim vještinama, karakternoj čvrstoći i poštenju o čemu svjedoče brojni povijesni izvori. Stoga će i ovo gostovanje biti postavljeno kao prikaz lika i djela Jurja II. Draškovića, imajući u vidu specifične političko-kulturološke okvire kroz koje je Juraj prolazio. To se prvenstveno odnosi na njegovu vjernu službu Habsburgovcima, ali i na sudjelovanje u političkim i vjerskim događajima koji su utjecali na razvoj hrvatske i europske povijesti, poput Tridentskog koncila ili Seljačke bune. Gostujuća izložbe o Jurju II. Draškoviću biti će postavljene u Zbirnom centru Biskupije u Győru (Mađarska), gdje je Juraj II. Drašković pokopan i obnašao dužnost biskupa, a predstaviti će se gradivo iz fundusa Dvora Trakošćana i drugih hrvatskih institucija zaduženih za očuvanje kulturno-povijesne baštine.

1. Izložba „Trakošćan i Draškovići“

Izložba „Trakošćan i Draškovići“ u Gradskom muzeju Šibenik objedinit će dvije tematski povezane izložbe – „Trakošćan: od burga do muzeja“ i „Juraj II. Drašković“. Prva izložba donosi povijesni pregled razvoja Trakošćana – od srednjovjekovne utvrde, kroz arhitektonske i funkcionalne preobrazbe, do muzeja osnovanog sredinom 20. stoljeća – s posebnim naglaskom na obitelj Drašković, dugogodišnje vlasnike koji su ostavili najdublji pečat na razvoj dvorca. Druga izložba posvećena je Jurju II. Draškoviću, značajnoj političkoj i crkvenoj ličnosti 16. stoljeća – biskupu, nadbiskupu, kardinalu, banu i namjesniku Ugarske – čijim je djelovanjem Trakošćan postao trajno obiteljsko sjedište Draškovića. Njegov utjecaj obilježio je i šire političke i kulturne procese u Hrvatskoj i Ugarskoj. Zajedno, izložbe svjedoče o važnosti Trakošćana i njegovih vlasnika u oblikovanju hrvatske povijesti i kulturnog identiteta.

1. Izložba „Tko tu koga ženi?“

Izložba „Tko tu koga ženi?“ tematizira ugovorene brakove kao ključan dio društvenih i ekonomskih strategija plemstva, s naglaskom na obitelj Drašković. Kroz primjere brakova, poput onoga između grofa Josipa Kazimira Draškovića i Suzane Malatinski, istražuju se razlozi sklapanja brakova, važnost miraza i ženidbenih ugovora, poželjni i nepoželjni bračni partneri kao i položaj te uloga žena u plemićkom društvu. Izložba kroz portrete, fotografije, predmete iz svakodnevnog života i arhivsku građu prikazuje kako su ženidbene veze služile kao sredstvo očuvanja i širenja moći, ali i kako su izazivale sukobe i skandale. Poseban fokus stavljen je na doprinos žena u obitelji Drašković, kroz primjere Eleonore Felicite rođ. Malatinski i Julijane rođ. Erdödy. Izložba, obogaćena interaktivnim sadržajem, će u 2026. godini gostovati u Galeriji Sveta Srca u Puli te u muzeju The Museo Casa de Yrurtia u Buenos Airesu, gdje će biti naglašen umjetnički rad Julijane Drašković.

1. Izložba „Hrvatska prirodna baština i bioraznolikost“

Izložba „Hrvatska prirodna baština i bioraznolikost“ koja će gostovati u Indiji donosi presjek izuzetno bogatog prirodnog nasljeđa i baštine Republike Hrvatske kroz prizmu zaštićenih područja, jedinstvene flore i faune te specifične bioraznolikosti. Poseban bi se naglasak stavio na očuvanje bioraznolikosti te, posljedično, životinjskih vrsta, što će biti plastično prikazano pomoću muzejskih pomagala te prepariranih životinja (taksidermija). Pomoću preparata, edukativnih panoa, fotografija te kartografskih prikaza najbolje bi se približilo bogatstvo Hrvatske međunarodnoj publici. Pritom bi se vodilo računa da se kroz izložbu ne samo prikaže i identificira, već i povežu potencijalni zajednički elementi prirodne baštine dviju zemalja, istakne važnost očuvanja okoliša i razmijene stručna znanja o očuvanju i prezentacijski muzejskih zbirki.

NAZIV PROGRAMA: UREĐENJE TAMNICE U STALNOM POSTAVU DVORCA TRAKOŠĆAN

Vrijeme: siječanj 2026. – prosinac 2026.

Mjesto: Trakošćan

Koordinatori programa: Ivan Mravlinčić i Andreja Srednoselec

Ukupan trošak: 94.920,00 €

Opis programa:

Programom uređenja tamnice stvoriti će se dodatan interaktivan sadržaj kod razgledavanja stalnog postava trakošćanskog muzeja te će posjetiteljima biti omogućeno novo iskustvo kroz koje će zaviriti u mračnu povijest dvorca. U prostoriji tamnice postaviti će se veliki video zid koji će prikazivati povijest Trakošćana, s posebnim naglaskom na tamničenje i njegovu ulogu kroz stoljeća. Kroz dinamične vizualne prikaze i dokumentarne sadržaje, posjetitelji će saznati kako je tamnica nekad bila korištena, tko su bili njezini „stanovnici“ i kako je funkcionirala u kontekstu društvenih i političkih prilika prošlih vremena. Nabaviti će se i dodatna taktilna muzejska pomagala. Tamnica će time postati stalno dostupna posjetiteljima, a uključivanjem moderne tehnologije i dinamičnih edukacijskih sadržaja program će učiniti Trakošćan atraktivnijim.

IZDAVAČKA DJELATNOST

NAZIV PROGRAMA: KATALOG ZBIRKE SLIKA I GRAFIKA

Mjesto održavanja:Trakošćan

Vrijeme održavanja:siječanj 2026. – svibanj 2026.

Koordinator programa:Ivan Mravlinčić

Ukupni troškovi: 15.460,00 €

Opis programa:

Program obuhvaća izdavanje znanstveno-stručnog kataloga umjetničkih djela koja čine povijesnu zbirku plemićke obitelji Drašković, smještenu u dvorcu Trakošćan. Publikacija predstavlja rezultat višegodišnjih istraživanja i muzeološke obrade građe, te uključuje povijesni pregled djelovanja obitelji kao naručitelja, kolekcionara i promicatelja likovne umjetnosti od 16. do 20. stoljeća. Katalog Zbirke slika i grafika će se sastojati od uvodnih studija, tematski podijeljenog kataloškog dijela, popisa autora, dokumentacijskih priloga, te indeksa. Katalog će biti objavljen u tiskanom izdanju na hrvatskom jeziku te u digitalnom izdanju na engleskom i njemačkom jeziku.

EDUKATIVNI PROGRAMI

NAZIV PROGRAMA: EDUKATIVNI PROGRAMI

Vrijeme:siječanj 2026. – prosinac 2026.

Mjesto:Trakošćan

Koordinator programa:Kristina Majcen

Ukupan trošak**:** 14.800,00 €

Opis programa:

Edukativni programi za 2026. godinu namijenjeni su širokom spektru korisnika, s naglaskom na razvoj i diversifikaciju publike. Poseban fokus stavljen je na mlađe dobne skupine koje će se kroz interaktivne radionice poticati na aktivno učenje, interpretaciju baštine i razvoj kreativnih kompetencija.

Programi su inkluzivni, s mogućnošću prilagodbe sadržaja djeci i odraslima s posebnim potrebama te osobama starije životne dobi. Provoditi će se: radionice za obitelji i djecu, edukativni programi vezani za školski kurikulum, edukativni programi s prijavom otvorenog tipa, pedagoški programi vezani za izlagačku djelatnost muzeja, stručna vodstva i suradnja s obrazovnim institucijama, programi za obitelji i posebne skupine te kostimirani storytelling i scenski prikazi.

Dvor Trakošćan planira i opremanje edukativnog prostora namijenjenog provedbi radionica, predavanja i stručnih edukacija u sklopu svog stalnog i povremenog programa. Kako bi prostor bio u potpunosti funkcionalan za provedbu programa, nužna je nabava osnovne opreme: stolova i stolaca, ormara za pohranu materijala, projekcijske opreme (projektor i platno), whiteboard ploče te osnovne tehničke podrške.

PREVENTIVNA ZAŠTITA, KONZERVACIJA I RESTAURACIJA

NAZIV PROGRAMA: KONZERVATORSKO-RESTAURATORSKO-PREPARATORSKI ZAHVATI

 NA MUZEJSKOJ GRAĐI I KULTURNOM DOBRU

Vrijeme: siječanj 2026. – prosinac 2026.

Mjesto: Trakošćan

Koordinator programa: Valentina Meštrić

Ukupan trošak: 125.210,00 €

Opis programa:

Program obuhvaća konzervatorsko-preparatorske radove na građi usmjerene na očuvanje, obnovu i prezentaciju nepokretne i pokretne kulturne baštine u muzeju Dvora Trakošćan. Sastoji se od nekoliko međusobno povezanih segmenata:

1. Analiza, dokumentacija, planiranje i provođenje konzervatorsko-restauratorskih zahvata na kamenim arhitektonskim i dekorativnim elementima dvorca. Dugotrajna izloženost atmosferskim utjecajima te istrošenost prethodnih zaštitnih slojeva zahtijeva obnovu kako bi se osigurala trajna zaštita materijala. Svi zahvati biti će dokumentirani i pohranjeni u arhivi dvorca.
2. Konzervacija i restauracija povijesnih okvira slika iz muzejskog fundusa, izrada nedostajućih stilskih okvira za pojedina umjetnička djela, kao i rekonstrukcija povijesnih interijera kroz izradu i postavljanje reprodukcija tapeta iz 19. stoljeća u blagovaonici i glazbenom salonu. Tapete će se izraditi na temelju sačuvanih uzoraka pronađenih u arhivi dvorca s ciljem očuvanja autentičnog povijesnog ambijenta i estetske vrijednosti prostora.
3. Fumigacija drvenih muzejskih predmeta radi sprječavanja bioloških oštećenja uzrokovanih štetnicima poput *Anobiidae, Bostrichidae i Scolytidae*. Drveni inventar poput namještaja, okvira i skulptura podvrgnut će se preventivnoj i kurativnoj fumigaciji pod strogo kontroliranim uvjetima. Program se temelji na prethodnim inspekcijama, dokumentaciji stanja i savjetovanju sa stručnjacima, a provodi se radi dugoročne zaštite i očuvanja muzejskog fundusa.

MEĐUNARODNA KULTURNA SURADNJA

NAZIV PROGRAMA: MEĐUNARODNA KULTURNA SURADNJA I SUORGANIZACIJA

 STRUČNIH SKUPOVA

Vrijeme: siječanj 2026. – prosinac 2026.

Koordinator programa: Goranka Horjan

Ukupan trošak: 7.800,00 €

Opis programa:

Međunarodna kulturna suradnja ima ključnu ulogu u pozicioniranju Dvora Trakošćan kao relevantne muzejske ustanove u europskom i globalnom kontekstu. Dugogodišnje sudjelovanje u međunarodnim projektima, razmjena stručnih znanja i članstvo u organizacijama poput ICOM-a i ICOMOS-a značajno su pridonijeli profesionalizaciji rada muzeja te afirmaciji njegovih baštinskih vrijednosti. Strateški plan Dvora Trakošćan prepoznaje važnost takve suradnje kao pokretača inovacija, edukacije i održivog razvoja muzejske djelatnosti, osobito kroz međunarodne razmjene znanja, zajedničke istraživačke projekte i stručno usavršavanje djelatnika. Program obuhvaća sudjelovanje ravnateljice Horjan u radu ICOM-a i ICOMOS-a kao krovnih strukovnih tijela za muzejsku djelatnost i zaštitu kulturne baštine. Kao predsjednica INTERCOM-a i potpredsjednica ICOMOS Hrvatska sudjeluje u izradi važnih dokumenata poput novog ICOM Etičkog kodeksa koji je važan i za sprečavanje nelegalne trgovine umjetninama i propitivanja provenijencije muzejske građe. Planiraju se konzultacije i sudjelovanja na stručnim skupovima, a Horjan je imenovana i od strane Ministarstva kulture i medija kao glavni ispitivač za područje etike u struci za stjecanje muzejskih zvanja u Republici Hrvatskoj koje se provodi u sklopu polaganja stručnih ispita pri Muzejskom dokumentacijskom centru. U ICOMOS-u je Horjan članica skupine ICOFORT koja se bavi pitanjem zaštita dvoraca i utvrda. Na prijedlog Ministarstva kulture i medija Horjan je prihvaćena kao članica međunarodnog žirija *za European Heritage Label*. Horjan je i stručni suradnik UNESCO-a na projektu borbe protiv nezakonitog trgovanja umjetninama. Osim sudjelovanja na stručnim konzultacijama i skupovima Horjan potiče i suradnju ICOM-a i hrvatskih muzeja u projektima koji su sufinancirani od strane Svjetske muzejske organizacije. U 2026. godini će se organizacija skupa usmjeriti na financiranje muzeja i brigu o pohrani muzejske građe, posebno s naglaskom na muzejske čuvaonice. Ravnateljica Horjan je u više mandata bila predsjednica Vijeća za međunarodnu kulturnu suradnju.

MARKETINŠKE AKTIVNOSTI

NAZIV PROGRAMA: MARKETINŠKE AKTIVNOSTI I SUDJELOVANJE NA SAJMOVIMA

Vrijeme:siječanj 2026. – prosinac 2026.

Mjesto:Trakošćan

Koordinator programa:Kiara Elenia Bienert

Ukupni troškovi: 27.434,95 €

Opis programa:

Dvor Trakošćan će započeti drugu fazu strateškog marketingas ciljem širenja dosega i pridobivanja nove publike putem digitalnog oglašavanja i suvremenog digitalnog sadržaja. Nova mrežna stranica postavila je temelje za daljnju digitalizaciju i modernizaciju komunikacije s publikom te vizualno i funkcionalno uskladila muzej s aktualnim standardima i očekivanjima korisnika. U skladu s dosadašnjim razvojem digitalnih komunikacijskih kanala i uvođenjem novog vizualnog identiteta Dvora Trakošćan, 2026. godina bit će usmjerena na daljnje jačanje digitalne prisutnosti ustanove, kroz kontinuirane digitalne kampanje, razvoj vlastite produkcije sadržaja i sustavno pozicioniranje brenda u javnosti. Naglasak će se staviti na postavljanje visokokvalitetnog sadržaja na društvene mreže te kontinuirano usklađivanje web stranice sa SEO-om i SEM-om kako bi ona pružala što kvalitetnije iskustvo za korisnike. Uz to, Dvor Trakošćan će nastojati angažirati publiku kako online, tako i u stvarnosti kako bi se ona osjećala uključenom u rad muzeja. Također, Dvor Trakošćan će se predstaviti na Museum and Heritage sajmu te Best in Heritage događanju.

INFORMATIZACIJA

NAZIV PROGRAMA: INFORMATIČKA MODERNIZACIJA DVORA TRAKOŠĆAN

Vrijeme: siječanj 2026. – prosinac 2026.

Mjesto: Trakošćan

Koordinator programa: Kiara Elenia Bienert i Eva Pelko

Ukupni troškovi: 46.976,68 €

Opis programa:

U sklopu nastavka digitalnog razvoja Dvora Trakošćan planirano je dodatno proširenje digitalnih funkcionalnosti postojeće mrežne stranice i to web shop za online kupovinu ulaznica te publikacija, sustav za online rezervaciju escape room -a te potpuni prijevod mrežne stranice na engleski jezik.

Također, planiran je nastavak razvoja računalne mreže odnosno nadogradnja u upravnoj zgradi. Nabavit će se 3D printer koji će omogućiti muzeju da samostalno izrađuje suvenire inspirirane vlastitim zbirkama te trodimenzionalne modele slika, skulptura ili artefakata kojima će se umjetnost i kulturna baština približiti slijepim osobama i osobama s poteškoćama, a moći će se i kreirati posebno dizajnirani materijali za edukativne radionice i rad s djecom te će biti omogućena i izradu replika osjetljivih ili oštećenih predmeta, što je korisno za potrebe restauracije, čuvanja i izlaganja u slučajevima kada originali ne mogu biti izloženi.

Pošto Dvor Trakošćan upravlja iznimnom količinom informacija koje treba zaštititi potrebno je provesti Gap analizu. Cilj je prikupiti i analizirati podatke o stvarnom stanju naše sigurnosne infrastrukture, kako bismo na temelju toga prepoznali ključne prijetnje, ranjivosti i moguće posljedice.

INVESTICIJE

NAZIV PROGRAMA: OPREMA ZA UČINKOVITO VANJSKO ODRŽAVANJE PARK ŠUME I

 OPREMANJE RADIONICE U PRIZEMNOJ ZGRADI

Vrijeme:veljača 2026. – svibanj 2026.

Mjesto:Trakošćan

Koordinator programa:Ivica Smiljan i Mato Ernoić

Stručni suradnici: Dragutin Botković, Matija Jagarinec i Željko Brlić

Ukupni troškovi: 40.013,29 €

Opis programa:

Kulturno dobro Dvor Trakošćan sastoji se i od park šume koja zajedno s dvorcem čini povijesnu i prirodnu cjelinu. Park šuma iziskuje redovito održavanje stoga je potrebno unaprijediti tehničke kapacitete za održavanje pomoću nabave četiriju presudnih tehničkih pomagala: mini bager (2200 kg) s hvataljkom za grane, vitlo, čamac s motornim i ručnim pogonom te kosilica. Nabavom odnosno modernizacijom navedene opreme za vanjsko održavanje kulturnog dobra Dvor Trakošćan značajno će se povećati učinkovitost, sigurnost i samostalnost muzejske jedinice za održavanje. Osim vanjske opreme, nužno je i opremiti radionicu smještenu u prizemnoj zgradi. Nabava osnovne stolarske i obradne opreme omogućit će vlastitu izradu i doradu drvenih elemenata potrebnih za pripremu izložbi čime se povećava funkcionalnost i profesionalna neovisnost ustanove u provedbi svojih programskih aktivnosti.

NAZIV PROGRAMA: NADOGRADNJA SUSTAVA KONTROLE PRISTUPA I SIGURNOSTI

Vrijeme:siječanj 2026. – prosinac 2026.

Mjesto:Trakošćan

Voditelj programa:Mato Ernoić iEva Pelko

Ukupni troškovi: 109.558,73 €

Opis programa:

U sklopu modernizacije sustava upravljanja protokom posjetitelja i osiguravanja kvalitetnijeg korisničkog iskustva planirana je nadogradnja i modernizacija propusnica i terminala koji su ključni elementi u regulaciji ulaska i izlaska posjetitelja muzeja Dvor Trakošćan, a ugrađeni su na dvjema važnim točkama, na ulazu u park i ulazu u muzej. Time bi se osigurao brži i protočniji ulazak i izlazak posjetitelja, povećana pristupačnost za osobe s invaliditetom, otpornost opreme na vanjske vremenske uvjete, veća funkcionalnost i pouzdanost opreme te poboljšano ukupno iskustvo i pozitivan dojam posjetitelja.

NAZIV PROGRAMA: REKONSTRUKCIJA POKROVA RIBARSKE KUĆICE U PARK ŠUMI

 TRAKOŠĆAN

Vrijeme:siječanj 2026. – prosinac 2026.

Mjesto:Trakošćan

Voditelj programa:Mato Ernoić

Ukupni troškovi: 62.500,00 €

Opis programa:

Programom je predviđena rekonstrukcija pokrova krovišta ribarske kućice smještene uz sjevernu obalu Trakošćanskog jezera, a koja je prenamijenjena u Info-punkt u sklopu uređenja poučne staze Trakošćan. Usprkos pažljivom održavanju, atmosferski i vlažni uvjeti uz jezero pridonijeli su ubrzanom propadanju pa stanje pokrova ne ugrožava samo funkcionalnost objekta, već predstavlja i ozbiljnu prijetnju očuvanju ukupne građevinske strukture. Obzirom na važnost kućice kao dijela edukativne poučne staze nužno je njeno očuvanje i unapređenje kako bi se dodatno osnažila kulturno-turistička ponuda cijelog trakošćanskog kompleksa.

NAZIV PROGRAMA: UREĐENJE PRISTUPA I POSTAVLJANJE ZAŠTITNE OGRADE

Vrijeme: siječanj 2026. – prosinac 2026.

Mjesto: Trakošćan

Voditelj programa: Mato Ernoić

Ukupni troškovi: 112.500 €

Opis programa:

Program uređenja pristupa i postavljanje zaštitne ograde osigurati će pravilnu organizaciju pristupa i sigurnost područja kulturnog dobra Dvora Trakošćan. Ograda će u potpunosti zatvoriti pristup području kulturnog dobra, čime će se osigurati uvjeti za zaštitu kulturnog dobra i naplatu ulaza u park. Spriječiti će se neovlašteni ulaz i razne nedozvoljene aktivnosti poput paljenja vatre, kampiranja i sličnog. Zamijeniti će se postojeća dotrajala ograda na mostu te će se time omogućiti pristup većim vozilima u slučaju radova. Realizacijom programa omogućit će se bolja kontrola pristupa, zaštita kulturnog dobra i unapređenje sustava naplate ulaza što će pozitivno utjecati na očuvanje i održavanje prostora.

NAZIV PROGRAMA: NASTAVAK UREĐENJA STAZE OKO TRAKOŠĆANSKOG JEZERA

 (1.FAZA)

Vrijeme:siječanj 2026. – prosinac 2026.

Mjesto:Trakošćan

Voditelj programa:Mato Ernoić i Ivan Mravlinčić

Ukupni troškovi: 437.500 €

Opis programa:

Ulaganje se odnosi na uređenje preostalog dijela pješačke staze oko Trakošćanskog jezera, a svrha je omogućiti svim posjetiteljima, uključujući osobe s teškoćama u kretanju, sigurno kretanje i pristup. Program je nastavak ranije realiziranih faza uređenja, s ciljem potpune valorizacije staze i osiguravanja optimalnih uvjeta za sve korisnike, a preostali zapadni dio staze koji je potrebno urediti dužine je cca 2460 m. Staza će se urediti po trasi postojećeg puta, širina će biti 2,5 m i dijelom 2,0 m. Površina puta napravit će se na nosivom sloju šljunka s bankinama, a biti će izgrađeni i novi mostovi. Rješenje se planira izvoditi fazno budući da je nedostajući dio šetnice znatno duži od već izvodnoga. U prvoj od ukupno tri faze, sljedeće godine planira se ishođenje građevinske dozvole i izvedba prvog dijela.

NAZIV PROGRAMA: NABAVA ELEKTRIČNIH VOZILA ZA PRIJEVOZ OSOBA S

 INVALIDITETOM DO DVORCA

Vrijeme: siječanj 2026. – prosinac 2026.

Mjesto: Trakošćan

Voditelj programa: Mato Ernoić

Ukupni troškovi: 61.305,00 €

Opis programa:

Nabavka tri električna vozila za prijevoz posjetitelja od podnožja do dvorca Trakošćan ključna je za postizanje cilja povećanja fizičke dostupnosti kulturnog dobra Dvor Trakošćan. Trenutno, uske i šljunčane staze otežavaju pristup osobama s invaliditetom, starijim osobama i obiteljima s malom djecom, čime se značajan dio posjetitelja suočava s preprekama u uživanju cjelovitog iskustva. Električna vozila omogućuju rješenje ovog problema pružanjem sigurnog, ekološki prihvatljivog i pristupačnog prijevoza. Ova investicija također smanjuje fizički napor potreban za dolazak do dvorca, čime povećava udobnost i zadovoljstvo posjetitelja.

Zaključak

Plan i program na održiv i inkluzivan način promišlja razvoj muzeja kao značajne i međunarodno prepoznatljive kulturne institucije. Uz prezentaciju i očuvanje baštine uvažava i suvremene trendove poticanja vidljivosti i približavanja baštine različitoj publici.

Napomena:

Program je rezultat prijedloga stručnjaka Dvor Trakošćan te ga Stručno vijeće preporuča na usvajanje Upravnom vijeću.

Plan i program rada podnosi ravnateljica Dvora Trakošćan.

 dr. sc. Goranka Horjan

 \_\_\_\_\_\_\_\_\_\_\_\_\_\_\_\_\_\_\_\_\_\_